Den økonomiske ulighed vil stige mere på grund af 2025-planen, end regeringen har fremført, vurderer økonomer i Jyllands-Posten.

Regeringen har nemlig ikke medregnet tiltag som lavere SU, tvungen pensionsopsparing og visse lettelser i skatten i sin opgørelse over, hvor meget den økonomiske ulighed stiger som følge af 2025-planen.

På et pressemøde i sidste uge sagde finansminister Claus Hjort Frederiksen, at regeringens plan øger økonomisk uligheden med 0,4 procentpoint, men økonomer, mener at uligheden stiger mere.

- Man kan undre sig over, at de ikke har regnet uligheden for hele planen ud. Det burde de kunne gøre, siger professor i økonomi Bo Sandemann Rasmussen til avisen.

Læs også : Uligheden vil stige med del af regeringens 2025-plan

I stigningen er kun medregnet effekten af skattereformen. Blandt andet et højere jobfradrag, en lettelse af topskatten og en afskaffelse af den grønne check.

Også cheføkonom i tænketanken Cepos Mads Lundby Hansen mener, at resultatet vil se anderledes ud, hvis regeringen regner alle forslag med.

Claus Hjort Frederiksen beklager over for Jyllands-Posten, hvis han har udtrykt sig upræcist.

Han mener ikke, at det giver mening at se på de "umiddelbare effekter" af SU- og pensionsudspil, fordi de set over et livsforløb omtrent vil være neutrale.